ELEMENTI, KRITERIJI, NAČINI I POSTUPCI VREDNOVANJA

UČENIKA U OSNOVNOJ ŠKOLI (od 6. do 8. razreda)

**MATEMATIKA**

**1. Elementi i kriteriji vrednovanja znanja**

|  |  |
| --- | --- |
|  | **USVOJENOST NASTAVNIH SADRŽAJA***(može se provoditi usmeno i pismeno)* |
|  | *Matematički pojmovi i definicije, pravila, tvrdnje, formule i postupci, matematički jezik i simboli* |
| **Odličan(5)** | Samostalno izlaže i objašnjava matematičke zakonitosti i pojmove. Razumije i uspostavlja odnose među pojmovima i objektima. Točno izriče i svojim riječima tumači pravila, tvrdnje i formule. Razlikuje tvrdnju i njezin obrat. Prilikom dokazivanja koristi i vlastite primjere. Matematički jezik u potpunosti poznaje i koristi ga u govoru i zapisu. Grafički zapisuje i interpretira podatke. |
| **Vrlo dobar (4)** | Samostalno izlaže i objašnjava, pokazuje razumijevanje i uspostavlja odnose . Pravilno izriče i svojim riječima tumači pravila, tvrdnje i formule. Razlikuje tvrdnju i njezin obrat. Prilikom dokazivanja koristi i vlastite primjere. Matematički jezik u potpunosti poznaje i koristi ga u govoru i zapisu. Grafički zapisuje i interpretira podatke.  |
| **Dobar (3)** | Poznaje i izriče pravila i definicije ili objašnjava svojim riječima. Postupke objašnjava, no nije u mogućnosti dokazati ili samostalno potkrijepiti primjerom . Koristi matematički jezik i simbole. Samostalno imenuje objekte, označava ih i pri tom primjenjuje matematičke simbole. |
| **Dovoljan (2)** | Prepoznaje i djelomično izriče pravila i definicije ili objašnjava po sjećanju svojim riječima. Postupke objašnjava neprecizno i nepotpuno uz pomoć učitelja. Rijetko koristi matematički jezik i simbole. Samostalno imenuje objekte.  |
| **Nedovoljan(1)** | Ne poznaje matematičke pojmove i definicije, ili tek djelomično. Ne zna ih izreći niti svojim riječima. Postupke ne poznaje ili ih poznaje vrlo slabo te zbog toga čini greške. Matematički jezik koristi iznimno rijetko ili nikada.  |

|  |  |
| --- | --- |
|  | **PRIMJENA ZNANJA***( može se provoditi usmeno i pismeno)* |
|  | *Rješavanje zadataka, primjena pravila i formula pri rješavanju zadataka, provjeravanje rješenja* |
| **Odličan(5)** | Zadatke rješava brzo, samostalno i točno.  Bira najbolje strategije za rješavanje problemskih zadataka i argumentira svoj postupak jasno, precizno i sa sigurnošću . Pri tom upotrebljava odgovarajuću matematičku terminologiju i simbole. Poznate ideje i koncepte primjenjuje u novim situacijama. Dobro poznaje i uspješno primjenjuje matematičke poučke i pravila. Samostalno utvrđuje točnost rješenja i nudi više načina rješavanja zadatka. Samostalno uočava i ispravlja eventualne pogreške te ih komentira. |
| **Vrlo dobar (4)** | Zadatke rješava brzo, samostalno i točno. Uglavnom bira najbolje strategije za rješavanje problemskih zadataka. Snalazi se i u težim zadacima. Poznate ideje i koncepte uspješno primjenjuje u poznatim situacijama.Samostalno bira način rješavanja zadatka i utvrđuje točnost rješenja. Samostalno uočava i ispravlja eventualne pogreške. |
| **Dobar (3)** | Jednostavne zadatke rješava samostalno, brzo i točno. U jednostavnim problemskim situacijama se dobro snalazi. Matematičke poučke i pravila uglavnom primjenjuje uz ograničenu pomoć. U složenijim zadacima je primjena sporija i potrebna je pomoć učitelja. Samostalno radi isključivo u poznatim situacijama. Uočava pogrešku na koju je upozoren, te je samostalno ispravlja. Samostalno provjerava rješenje zadatka. Za postupke koje primjenjuje daje odgovarajuća, ali ne uvijek potpuna i sigurna objašnjenja. |
| **Dovoljan (2)** |  Najjednostavnije zadatke rješava samostalno. Primjena u zadacima je spora i nesigurna, te je potrebna pomoć učitelja. Za postupke, koje primjenjuje, daje tek djelomično točna, nepotpuna objašnjenja, ne koristeći matematičku terminologiju. U složenijim situacijama se ne snalazi niti uz pomoć. Grešku uočava tek nakon upozorenja, te je ispravlja uz pomoć učitelja. Rješenja provjerava rijetko i tek na poticaj. |
| **Nedovoljan(1)** | Najjednostavnije zadatke ne može samostalno riješiti. Zadatke ne može riješiti niti uz pomoć učitelja. Ne zna primijeniti pravilo ili formulu niti uz pomoć. Ne zna provjeriti rješenje i ne uočava grešku nakon što je na nju upozoren. |

|  |  |
| --- | --- |
|  | **KULTURA RADA** |
| **Odličan (5)** | Uvijek ima napisanu domaću zadaću. Zadaće su uredne, pregledne i točne. Nosi potrebna nastavna sredstva i pomagala (udžbenik, bilježnicu, geometrijski pribor). S voljom i zanimanjem zadane zadatke na satu (samostalno ili u skupini). Prati nastavu. Sve zadatke obavlja točno, precizno i na vrijeme. Samostalan je u radu i ne treba pomoć nastavnika. Projekte predaje na vrijeme, u potpunosti poštujući uvjete i zadane zahtjeve. Kao rješenja projekta često nudi kreativna i originalna rješenja. Aktivno sudjeluje u radu skupine, vrlo često kao vođa. |
| **Vrlo dobar (4)** | Domaće zadaće piše redovito, gotovo uvijek ima napisanu zadaću. Zadaće su uredne i pregledne. Uglavnom su točne. Nosi potrebna nastavna sredstva i pomagala (udžbenik, bilježnicu, geometrijski pribor). Radi zadane zadatke na satu (samostalno ili u skupini). Prati nastavu. Samostalan je u radu i rijetko treba pomoć nastavnika.Projekte predaje na vrijeme, u većoj mjeri poštujući uvjete i zadane zahtjeve. U većoj mjeri aktivno sudjeluje u radu skupine. |
| **Dobar (3)** | Domaće zadaće piše uglavnom redovito. Zadaće su većinom čitke i uredne. Zadaća nije uvijek i u cijelosti točno i samostalno napisana. Uglavnom nosi potrebna nastavna sredstva i pomagala (udžbenik, bilježnicu, geometrijski pribor). Uglavnom pristaje raditi zadane zadatke na satu (samostalno ili u skupini). Prati nastavu s povremenim nedostatkom pažnje. Uglavnom je samostalan u radu, ali mu je često potrebna pomoć nastavnika. Projekte uglavnom predaje na vrijeme (s dan – dva zakašnjenja), većim dijelom poštujući uvjete i zadane zahtjeve. Sudjeluje u radu skupine uz manju aktivnost. |
| **Dovoljan (2)** | Rijetko piše domaće zadaće. Zadaće su nepotpune, djelomično uredne i pregledne. Rješenja su često netočna, postupci manjkavi. Upisana su samo rješenja nekih zadataka. Crteži često nisu u funkciji zadatka.Često zaboravlja potrebna nastavna sredstva i pomagala (udžbenik, bilježnicu, geometrijski pribor). Rijetko pristaje raditi zadane zadatke na satu (samostalno ili u grupi). Slabo prati nastavu. Nije samostalan je u radu i treba pomoć nastavnika.Projekte ne predaje na vrijeme, ne poštujući u potpunosti uvjete i zadane zahtjeve. Ne sudjeluje aktivno u radu skupine, često odbija takvu vrstu rada. U skupini radi minimalno.  |
| **Nedovoljan (1)** | Domaće zadaće piše gotovo uvijek neredovito. Ima napisana /prepisana samo rješenja zadataka. Domaće zadaće su nepotpune, neuredne i/ili nepregledne. Ne nudi logične niti opravdavajuće razloge za nenapisanu zadaću.Ne nosi potrebna nastavna sredstva i pomagala (udžbenik, bilježnicu, geometrijski pribor). Odbija raditi zadane zadatke na satu (samostalno ili u skupini). Ne prati nastavu. Nije samostalan u radu i uvijek treba pomoć nastavnika. Projekte ne predaje na vrijeme ili ih uopće ne predaje. Ne poštuje uvjete i zadane zahtjeve. Ne sudjeluje u radu skupine. |

**2. Načini i postupci vrednovanja znanja**

**Usmeni oblik provjeravanja znanja**

Pod usmenim provjeravanjem podrazumijevaju se svi usmeni oblici provjere postignute razine kompetencija učenika koji rezultiraju ocjenom.

Usmeno provjeravanje i ocjenjivanje učenika može se provoditi na svakom nastavnome satu bez obveze najave. Ocjenu dajemo javno, u razrednome odjelu, u rubriku za ocjenu, a u rubriku bilježaka unosi se sadržaj ispitivanja i pojmove koje je učenik (ili nije) savladao.

**Pisani oblik provjeravanja znanja**

Pod pisanim provjeravanjem podrazumijevaju se svi pisani oblici provjere koji rezultiraju ocjenom učenikovog pisanoga uratka.

U nastavi matematike razlikujemo sljedeće oblike pisane provjere znanja:

**Uvodni ili inicijalni ispit znanja:**

* rezultat inicijalne provjere upisuje se u rubriku zabilješke o praćenju učenika u obliku postotka riješenosti, a ne u rubriku za ocjene
* najavljuje se i provodi unutar prvadva tjedna od početkanastavne godine

**Kratka pisana provjera znanja:**

* pisana provjera u trajanju do 15 minuta
* rezultatkratke pisane provjere upisuje se u rubriku za bilješke, a u rubriku za ocjene aritmetička sredina 2 ili više kratkih pisanih provjera
* najavljuje se najmanje 5 dana prije provedbe

**Pisana provjera znanja:**

* pisana provjera u trajanju duljem od 15 minuta
* rezultatpisane provjere znanja upisuje se u rubriku za bilješke i u rubriku za ocjene
* najavljuje se i upisuje u okvirni vremenik najmanje 15 dana prije provedbe

**Ispit znanja:**

* provodi senakon obrađene i sistematizirane cjeline
* rezultat ispitaznanja upisuje se u rubriku za bilješke i u rubriku za ocjene
* upisuje se u okvirni vremenik najmanje mjesec dana prije provedbe
* ukoliko učenik dobije negativnu ocjenu ili ocjenu kojom nije zadovoljan, imat će mogućnost pisati ispravak ispita znanja (na redovnoj ili dopunskoj nastavi) unutar dva tjedna od dobivenih rezultata ispita
* ako učenik opet dobije negativnu ocjenu, imat će pravo ispravka još jednom pismeno za dovoljnu ocjenu i ako opet dobije negativnu ocjenu imat će još samo jednu mogućnost ispravka usmenim odgovaranjem
* **sve** dobivene ocjene upisuju se u rubriku za ocjene
* da bi bila zaključena pozitivna ocjena na kraju školske godine, učenik **mora ispraviti sve negativne ocjene iz ispita znanja**
* pisani ispit znanja može se sastojati od dva odvojena dijela koji se boduju i ocjenjuju odvojeno obzirom na sadržaj testiranja prema elementima ocjenjivanja

**Završni ispit znanja:**

* provodi seunutar dva tjedna prije kraja nastavne godine
* rezultat ispitaznanja upisuje se u rubriku za bilješke i u rubriku za ocjene
* završni ispit znanja piše učenik koji se nalazi u situaciji da je „između ocjena“ te time može povećati zaključnu ocjenu

Kriterij ocjenjivanja pisanog uratka određen je tablicom.

|  |  |
| --- | --- |
| **Ocjena** | Omjer postignutih i mogućihbodova izražen postotkom |
| **Nedovoljan (1)** | 0 - 44% |
| **Dovoljan (2)** | 45 - 59% |
| **Dobar (3)** | 60 - 74% |
| **Vrlo dobar (4)** | 75 -89% |
| **Odličan (5)** | 90 - 100% |

Napomena: Kod formiranja bodovne skale, bodovi se zaokružuju na prvi manji cijeli broj bodova koji odgovaraju dogovorenoj postotnoj skali.

**3. Zaključna ocjena iz nastavnoga predmeta**

Zaključna je ocjena iz nastavnoga predmeta izraz postignute razine učenikovih kompetencija u nastavnome predmetu i rezultat ukupnoga procesa vrednovanja tijekom nastavne godine, a izvodi se temeljem elemenata vrednovanja.

Zaključna ocjena iz nastavnoga predmeta na kraju nastavne godine **ne mora** proizlaziti iz aritmetičke sredine upisanih ocjena.

U slučaju kad je učeniku zaključena ocjena nedovoljan (1) na kraju nastavne godine, učenik je dužan pristupiti dopunskom radu u trajanju od 10 do 20 školskih sati koliko učitelj(ica) odredi u skladu s učenikovim sposobnostima. U slučaju da učenik pokazuje napredak u radu i zalaganju, te pokazuje da je usvojio osnovne pojmove tokom dopunskog rada, učitelj(ica) može učeniku zaključiti pozitivnu ocjenu.

Ako učenik ne zadovolji ni nakon dopunskog rada, učenik će pristupiti popravnom ispitu.

**4. Disciplina**

Učiteljica/učitelj će u svakom razredu osigurati radnu atmosferu i opomenuti svakog učenika koji ju narušava. Nakon treće opomene koja se učeniku uputi na istom satu, učenik će biti usmeno ispitan i gradivo može biti iz **bilo kojeg dijela** do tada naučenog gradiva.

**5. Domaća zadaća**

Domaća zadaća zadaje se na svakom satu obrade, ponavljanja i uvježbavanja. U pravilu se zadaje pri kraju nastavnog sata, a zadaci mogu biti obavezni za sve učenike, dodatni i/ili izborni za učenike koji žele proširiti svoje znanje te zadaci za učenike s posebnim potrebama. Realizira se u posebnoj bilježnici za domaću zadaću ili sa druge strane bilježnice za redovnu nastavu. Svaka zadaća sadrži datum izrade.

**Elementi vrednovanja domaće zadaće (ocjena se upisuje u element Kultura rada):**

- redovitost pisanja

- broj riješenih zadataka

- složenost zadataka

- točnost riješenih zadataka

- preglednost i urednost rješenja

- samostalnost pri rješavanju zadataka

**Načini praćenja i vrednovanja domaće zadaće:**

- uglavnom se na svakom nastavnom satu evidentira je li napisana domaća zadaća te se isto evidentira

 u rubriku za bilješke

- ukoliko je učenik zaboravio bilježnicu za domaću zadaću, domaća zadaća vrednuje se kao nenapisana

 te se u rubriku za bilješke evidentira da učenik nema domaću zadaću

- ukoliko učiteljica pretpostavlja da je domaća zadaća prepisana tj. nije samostalno napisana, može od

 učenika zatražiti da isti zadatak/zadatke samostalno riješi na ploči

- u slučaju uočenog prepisivanja ili ako je domaća zadaća napisana površno, nepregledno i većina

 zadataka nepotpuno ili je u neurednoj bilježnici, domaća zadaća će biti ocjenjena negativnom

 ocjenom